สวัสดีค่ะอยากสอบทราบ คือหนูได้ฉีดยาคุมกำเนิดแบบ3เดือนมาตั้งแต่ปี62 ช่วงเดือนกันยายนและก็ได้ฉีดมาตลอดตามที่นัด จนมาถึงนัดวันที่ 30 กค63 หนูจะไปฉีดที่อนามัยเพราะใกล้ที่พักแล้วเขาไม่ฉีดให้เขาบอกอยากให้ฉีดแบบทุกเดือนดีกว่า เพราะหนูยังไม่เคยท้องยังไม่มีลูกที่ฉีดเพราะยังไม่พร้อมที่จะมี ส่วนตัวแล้วหนูจะไม่ค่อยชอบกินยาที่เป็นเม็ดด้วยเลยเลือกฉีด แล้วก็กลัวจะลืมกินด้วย ปกติหนูจะฉีดที่คลีนิคแถวบางกรวย นนทบุรี ที่หนูพักอยู่ปัจจุบัน แต่เมื่อกลางเดือนที่แล้วคือเดือนก.ค.หนูมาทำธุระที่ลพบุรีแล้วก็ยังไม่ได้กลับนนทบุรี แล้วมันถึงวันนัดฉีดยาพอดี เห็นอนามัยใกล้ที่พักเลยกะว่าจะไปฉีดที่อนามัย คือหนูอยากกลับมาฉีดแบบ 3 เดือนเหมือนเดิมหนูต้องทำยังไง ต้องบอกยังไง คือหลังจากวันที่นัด 30 ก.ค. ที่เขาไม่ฉีดให้หนูก็กลับมาห้องเลย อยากได้คำแนะด้วยว่าหนูควรฉีดแบบไหนดีแล้วผลข้างเคียงมีอะไรบ้าง แล้วถ้าฉีดแบบทุกเดือนเสียเงินไหม เพราะตอนที่หนูฉีดแบบ3 เดือนที่ผ่านมาไม่เสียเลยค่ะ หนูอายุ 22 ปีนี้ค่ะเดือนพฤศจิกายน
สวัสดีค่ะ การใช้ยาคุมแบบฉีดคุมกำเนิดนั้นมีทั้งแบบฉีดทุก 1 เดือนและ 3 เดือน ซึ่งทั้งสองแบบนั้นมีประสิทธิภาพที่สูงมาก โอกาสตั้งครรภ์ขณะใช้ยามีได้น้อยกว่า 1% จึงสามารถใช้ได้ทั้ง 2 แบบข้อแตกต่างคือยาคุมแบบฉีดทุก 1 เดือนจะเป็นชนิดฮอร์โมนรวมจึงมีระยะเวลาคุมกำเนิดสั้นกว่า แต่มักทำให้รอบเดือนมาสม่ำเสมอ และเมื่อหยุดยาก็จะกลับมามีบุตรได้เร็วกว่าแบบทุก 3 เดือนที่เป็นฮอร์โมนเดี่ยว ซึ่งอาจมีผลข้างเคียงเรื่องเลือดออกกระปริดกระปรอยได้มาก ทำให้ประจำเดือนมาไม่ปกติ จนถึงขั้นไม่มีประจำเดือน และเมื่อหยุดยา อาจต้องรอนานกว่า กว่าการตกไข่จะกลับมาเป็นปกติ ส่วนเรื่องค่าใช้จ่ายอาจจะครอบคลุมแค่ชนิดทุก 3 เดือน เพราะชนิดทุก 1 เดือนปัจจุบันยังไม่ได้อยู่ในบัญชียาหลักแห่งชาติแต่หากต้องการกลับไปฉีดแบบทุก 3 เดือนเหมือนเดิมก็ทำได้ อาจจะมีข้อเสียดังกล่าวไป และสามารถฉีดต่อจากแบบ 1 เดือนได้เลย หรือตอนนี้ที่ไม่ได้ฉีดมาต่อเนื่องแล้ว แนะนำรอให้ประจำเดือนครั้งต่อไปมาก่อน และกลับไปฉีดภายใน 5 วันแรกของรอบเดือน แจ้งว่าเป็นความประสงค์ของเราที่จะฉีดทุก 3 เดือนแพทย์อาจแจ้งข้อดีข้อเสียให้รับทราบอีกครั้ง ซึ่งหากยอมรับได้ ก็ไม่น่าจะมีปัญหาในการกลับไปฉีดแบบ 3 เดือนค่ะ